Gunnar Knudsen

Aanon Gunerius Knudsen (1848–1928)Statsministeren fra Saltrød, Avtrykk.no, 19.09.2018 var en norsk politiker (V), skipsreder, ingeniør og industribygger. Han var Norges statsminister i to perioder.

 Tidlig liv og karriere 
Han ble født 19. september 1848 på Saltrød gård, Østre Moland ved Arendal, tok artium i 1866 og ble cand. philos. etter anneneksamen i 1867. Han var i 1869 ferdig med ingeniørutdanning ved Chalmerska Institutet i Göteborg. Han bygget senere på utdannelsen i Kristiania og Sunderland.

I 1872 overdro faren Christen Knudsen sitt rederi og skipsbyggeri til sønnene Jørgen og Gunnar. Verdiene ble delt i 1889, hvoretter Gunnar Knudsen drev sitt skipsrederi alene. Han utvidet med fabrikkdrift fra 1887, gjennom det fortsatt eksisterende Aktieselskapet Borgestad ASA. Etter å ha giftet seg med Sofie Cappelen overtok Knudsen i 1882 den store Borgestad gård ved Skien, som Sofie var enearving til. Gården drives fortsatt av deres etterkommere som bor der, men gården eies nå av en stiftelse.

I 1885 begynte Laugstol Bruks elektrisitetsverk i Skien å levere strøm til abonnenter. Den senere statsminister Gunnar Knudsen var initiativtaker til vårt første elektrisitetsverk. Som elektrisitetsverk regnes bedrifter som ikke bare produserer strøm til eget bruk, men som selger elektrisitet til abonnenter. Laugstol Bruk var et vannkraftverk som utnyttet høydeforskjellen mellom Hjellevannet og Bryggevannet i Skien. Formålet med elektrisitetsverket var i utgangspunktet å skaffe bedre og mindre brannfarlig lys i bedriften.

I en periode var Gunnar Knudsen medlem i Egelands Værks Interessentskab i Gjerstad kommune. Selskapet var eid av en gruppe finans- og industrifolk, og det ble bygd tresliperi. Blant annet Stifos Træsliberi som ligger på kommunegrensen mellom Gjerstad og Risør kommuner, der Knudsen hadde en sentral oppgave i utsmykningen av tresliperiet som ble bygget i 1893. 

 Politisk karriere 
miniatyr|Christian Michelsens regjering i 1905. Foran fra venstre: Wilhelm Olssøn (H), Sofus Arctander (V), Michelsen (Saml.), Jørgen Løvland (V), Gunnar Knudsen (V), Aasmund Halvorsen Vinje (MV). Bak fra venstre: Harald Bothner (V), Edvard Hagerup Bull (H), Kristofer Lehmkuhl (Saml.), Christopher Knudsen (H). 
miniatyr|upright|Gunnar Knudsen (til venstre) og juristen Johan Castberg (Arbeiderdemokratene) på vei til Slottet i Oslo. Castberg var justisminister i Knudsens første regjering og handels- og sosialminister i hans andre. 

I 1891 ble Knudsen valgt inn på Stortinget for partiet Venstre, som han senere ble parlamentarisk leder for i 1908 og partileder for (1909–1927). Han ble utnevnt til statsråd i Johannes Steens andre regjering fra 24. desember 1901 med virke ved statsrådsavdelingen i Stockholm. Han fortsatte på denne posten da Otto Blehr året etter overtok som statsminister. I 1903 vendte han hjem og overtok ledelsen av Landbruksdepartementet og Finansdepartementet fram til regjeringen gikk av i oktober.

Knudsen var også finansminister i Michelsenregjeringen, men gikk ut av denne i oktober 1905 på grunn av uenigheter rundt kongevalget. Deretter var han formann i Norsk Landmandsforbund, (det senere Bondelaget 1905—1906). Han var statsminister i Gunnar Knudsens første regjering (1908–1910) og Gunnar Knudsens andre regjering (1913–1920). Som statsminister foreslo han blant annet at staten skulle kjøpe inn fosser. Han var sentral i debatten om Konsesjonslovene, og ved opprettelsen av Norges vassdrags- og elektrisitetsvesen.

Gunnar Knudsens andre regjering opprettet den 1. februar 1918 en sikkerhetskomité som skulle arbeide med en indre overvåking av arbeiderklassen, siden frykten for en revolusjon var sterk.Marie Westreng Pettersen: «Generalstaben og de revolusjonære. Revolusjonsfrykt i generalstaben under radikaliseringen av den norske arbeiderbevegelsen i perioden 1917–21» Universistetet i Oslo, Institutt for arkeologi, konservering og historie, Oslo 2010, s. 44

Knudsen ønsket ikke å motta ordener. Under sin første periode som statsminister var han likevel kansler for St. Olavs Orden, da dette embetet på denne tiden automatisk ble besatt av statsministeren.Den Kongelige norske Sankt Olavs orden 1847–1947, utgitt av ordenskanselliet ved O. Delphin Amundsen, Oslo: Grøndahl & Søns Forlag, 1947, s. 38. Knudsen var innehaver av 7. juni-medaljen.Norges statskalender for aaret 1907, efter offentlig foranstaltning redigeret af N. R. Bull, forlagt af H. Aschehoug & Co (W. Nygaard), Kristiania, 1906, sp. 977.

 Spiritisme? 
Gunnar Knudsen var medlem av Norsk Selskap for Psykisk Forskning, stiftet i 1917.
Andre medlemmer var Aftenpostens redaktør Frøis Frøisland, psykiateren Johan Scharffenberg, historikeren Wilhelm Keilhau, Freia-direktør Johan Throne Holst og riksantikvar Harry Fett. Det er imidlertid ingen kilder som viser at Gunnar Knudsen skulle ha trodd på spiritisme, dvs. at mennesker kan komme i kontakt med de avdødes ånder gjennom såkalte «seanser».

 Annet 
Gunnar Knudsen bekostet den nåværende Borgestad kirke, som ligger noen hundre meter fra hans eiendom Borgestad gård. Kirken stod ferdig i 1907, og ble bygget for å oppfylle et ønske fra Knudsens datter Gudrun på dødsleiet. Gudrun var født i 1886 og døde i 1902, og er begravet ved Borgestad kirke.

 Statsrådposter 

 Fra 24. desember 1901; ved statsrådsavdelingen i StockholmKilde for statsrådlista er Jan Debes: Det norske statsråd 1814–1949, Cammermeyer 1950.
 Fra 30. mars 1903; sjef for Landbruksdepartementet
 Fra 30. mars til 9. juni 1903; også sjef for Revisjonsdepartementet
 Fra 9. juni 1903; også sjef for Finansdepartementet
 Otto Blehrs første regjering meddelt avskjed 22. oktober 1903
 Fra 13. mars 1905; sjef for Finansdepartementet og for Revisjonsdepartementet
 Fra 7. juni 1905; sjef for Finansdepartementet
 Tok avskjed 31. oktober 1905 da han som republikaner var uenig i kongevalget
 Fra 18. mars 1908; statsminister og sjef for Finansdepartementet og for Revisjonsdepartementet
 Regjeringen meddelt avskjed 1. februar 1910 med virkning fra påfølgende dag
 Fra 31. januar 1913; statsminister og sjef for Landbruksdepartementet (til 12. desember 1919) og for Revisjonsdepartementet (departementet opphørte 1. juli 1918)
 Fra 12. desember 1919; også sjef for Finansdepartementet
 Regjeringen meddelt avskjed 19. juni 1920 med virkning fra 21. juni

 Se også 
 Gunnar Knudsens første regjering (19. mars 1908–2. februar 1910)
 Gunnar Knudsens andre regjering (31. januar 1913–21. juni 1920)

 Referanser 

 Litteratur 
 Eikeland, Halvdan: Gunnar Knudsens syn på statens virksomhetsfelt i det økonomiske liv: en studie til belysning av Gunnar Knudsens ideer og praktiske politikk i perioden 1900–1914, Hovedoppgave i historie – Universitetet i Bergen, 1964.
 Fuglum, Per: Én skute – én skipper: Gunnar Knudsen som statsminister 1908–10 og 1913–20, Trondheim 1989.
 Knudsen, Gunnar:Erindringer 1905–1925 /; bearbeidet og redigert av Harald Bache Bystrøm, Porsgrunn 1998.
 Knudsen, Gunnar: Statsminister Gunnar Knudsens foredrag om koncessionslovene: i Kristiania handelsstands forening., Kristiania 1910.
 Laugstol bruks elektrisitetsværk 1885–1910, 1910.
 Nissen, Bernt A: Gunnar Knudsen, Oslo 1957.
 Wessel, Ellen og Knudsen, Lulli: Våre besteforeldre Guro og Christen Knudsen – deres barn og barnebarn, Oslo 1929. Opptrykk 1999, side 175–223.
 Hans Cappelen: «Mor om Borgestad», Ætt og annet nr 106,Grenland Ættehistorielag, Skien oktober 2018, side 19–23 (Gudrun Cappelens erindringer)

 Eksterne lenker 



Kategori:Norske statsministre
Kategori:Stortingspresidenter
Kategori:Norske statsråder 1884–1905
Kategori:Norske finansministre
Kategori:Norske revisjonsministre
Kategori:Venstre-statsråder
Kategori:Venstres ledere
Kategori:Stortingsrepresentanter fra Venstre
Kategori:Stortingsrepresentanter 1892–1894
Kategori:Stortingsrepresentanter 1895–1897
Kategori:Stortingsrepresentanter 1901–1903
Kategori:Stortingsrepresentanter 1907–1909
Kategori:Stortingsrepresentanter 1913–1915
Kategori:Stortingsrepresentanter 1916–1918
Kategori:Stortingsrepresentanter 1919–1921
Kategori:Norske godseiere
Kategori:Norske skipsredere
Kategori:Norske foreningspersoner
Kategori:Personer fra Arendal kommune
Kategori:Personer fra Skien kommune
Kategori:Nordmenn fra første verdenskrig
Kategori:Venstre-ordførere i Telemark
Kategori:Artikler i sjøfart-prosjektet